Document ID: 32013R0657

A BIZOTTSÁG 657/2013/EU VÉGREHAJTÁSI RENDELETE
(2013. július 10.)
az egységes európai égbolton belüli beszédüzemű kommunikáció csatornatávolságára vonatkozó követelmények megállapításáról szóló 1079/2012/EU végrehajtási rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Légiforgalmi Szolgáltatási Hálózat átjárhatóságáról szóló, 2004. március 10-i 552/2004/EK európai parlamenti és tanácsi rendeletre („átjárhatósági rendelet”) (1) és különösen annak 3. cikke (5) bekezdésére,
tekintettel az egységes európai égbolt létrehozására vonatkozó keret megállapításáról szóló, 2004. március 10-i 549/2004/EK európai parlamenti és tanácsi rendeletre (keretrendelet) (2) és különösen annak 8. cikke (1) bekezdésére,
mivel:
(1)
Az 1079/2012/EU bizottsági végrehajtási rendelet (3) a csökkentett 8,33 kHz-es csatornatávolságon alapuló levegő-föld közötti beszédüzemű kommunikáció összehangolt bevezetését írja elő a levegő-föld közötti beszédüzemű kommunikációhoz elérhető frekvenciák számának növelése, valamint a légtérszektorok számának és az azzal összefüggő légiforgalmi irányítási kapacitásnak a bővítése érdekében.
(2)
Az 1079/2012/EU végrehajtási rendelet 6. cikkének (3) bekezdése az I. mellékletben felsorolt tagállamok számára azt tűzte ki célként, hogy az adott tagállamokban található valamennyi körzeti irányító központhoz hozzárendelt összes 25 kHz-es frekvenciakiosztás legalább 25 %-ának megfelelő számban valósítsanak meg a 8,33 kHz-es csatornatávolságra történő új átállításokat. Azonban a 6. cikk (3) bekezdésének jelenlegi kihirdetett szövege kevésbé ambiciózus kötelezettségként is értelmezhető, ami alapján fennáll annak a lehetősége, hogy a több körzeti irányító központtal rendelkező tagállamok lényegesen kevesebbet vállalnak fel a további frekvenciák létrehozásának feladatából.
(3)
A módosítás célja az 1079/2012/EU végrehajtási rendelet 6. cikke (2) bekezdésének pontosítása, ezért a jogi aktusban szereplő eredeti alkalmazási időpontot be kell tartani.
(4)
Az 1079/2012/EU végrehajtási rendeletet ezért ennek megfelelően módosítani kell.
(5)
Az e rendeletben foglalt intézkedések összhangban vannak az egységes égbolttal foglalkozó bizottság véleményével,
ELFOGADTA EZT A RENDELETET:
1. cikk
Az 1079/2012/EU végrehajtási rendelet 6. cikkének (3) bekezdése helyébe a következő szöveg lép:
„(3) Az I. mellékletben felsorolt tagállamok legkésőbb 2014. december 31-ig a központi nyilvántartásba bejegyzett és az egyes tagállamok körzeti irányító központjaihoz (a továbbiakban: ACC) hozzárendelt összes 25 kHz-es frekvenciakiosztás legalább 25 %-ának megfelelő számban valósítanak meg a 8,33 kHz-es csatornatávolságra történő új átállításokat. Ezen átállítások nem korlátozódnak az ACC frekvenciakiosztásaira, és nem terjednek ki a műveleti ellenőrzési kommunikáció frekvenciakiosztásaira.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2012. december 7-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. július 10-én.

Labels: 7
12
8
11